Document ID: /roh_data/filtered/fineweb-2-filterrobots_roh.jsonl.gz/50782

Tgi che sajetta in portg selvadi, sto laschar intercurir l'animal sin radioactivitad avant da vender el. La raschun è ch'ils pors selvadis mangian bulieus contaminads. Quels eran vegnids contaminads il 1986 sco consequenza da la catastrofa nucleara a Tschernobyl. In nivel da là era sa distgargià sur il Tessin e las valladas dal sid en il Grischun. Perquai vegnan ils portgs selvadis sajettads controllads en il Tessin dapi decennis. E dapi l'onn passà era en il Grischun. Ils animals vegnan controllads dad experts dal chantun. Sche la radioactivitad surpassa ina limita vegn il cadaver dismess. Sch'in chatschader u ina catschadra mangia dentant sez la charn, lura vesa quai ora auter en il Grischun:
Tgi che mangia sez la charn dal portg selvadi, po guntgir la controlla.
Consumar memia bler charn da portgs selvadis radioactivs po esser malsegir. Las limitas da radioactivitad èn spert cuntanschidas. Uschia ha avertì il responsabel per la radioprotecziun tar l'Uffizi federal da sanadad Philipp Steinmann.
Tar 20 enfin 30 kilograms charn da portgs selvadis per onn poi vegnir critic.
Quai è numnadamain bun in sisavel da l'exposiziun a radioactivitad ch'ina persuna dastga avair ad onn. Tgi che sgolia bler u sto laschar far in tomograf computerisà (CT), ristga uschia da sa donnegiar. Sco il cusseglier guvernativ responsabel Marcus Caduff ha ditg en il Cussegl grond, desistia il chantun vinavant da las controllas tar agen niz ed appellescha a l'atgna responsabladad.